**Sang på Vendelbomål**

EN BETTE WIES OM, HWORDAN I WEJJELBO GÅT KA BLYW E BETTE

KONS BETINKLE, NÆR HAJ BLYWER BØJEN TE FEST Å SKA SPIS

Dej sku ku sønges på: Jyden haj er stærk å sej ...

Wi er bøen te fest i da,

de er noe wi lier - ja,

men der er no osse de,

som ma wu noe kon betinkle we.

Hwem mon a ska ha te bowr?

A wel got nok helst ha moer -

såent en fremme kuen, ja heje

wil a wær noe kon betinkle we.

A ska sed å "konserver"

damen mens a seer å eer,

å mi snak - ka dej slo te?

Det er a osse betinkle we.

Hwa mon for no føe wi foer?

Skørrehat å tosseloer?

Ja, a wæ de hør sæ te,

de ka maj got blyw betinkle we.

Sån no fornem ma - ma a

da wes heller nætj å ta.

Nej i bøf - katøfler te

wil a wær knap så betinkle we.

Ka a tåel de føe, wi foer?

Hwa mæ heje, a foer te bowr?

Ska maj røeg - hør de sæ te?

De er a osse betinkle we.

Kwejfolk ku no hels wæ råer,

hwes di ku forsto å spåer -

Al mi pæng wu nok sat te,

det er a grow betinkle we.

A er kommen got i klæm,

a sku nok wær bløwen hjæm

we mæ siel - men intj for de,

det er a osse betinkle we.

For en fest hår a fortintj,

a ska nok bego mæ pænt.

Men de ajjer folk - ja se

dem er a møj mier betinkle we!!